KOMISIJOS REGLAMENTAS (EB) Nr. 209/2005
2005 m. vasario 7 d.
nustatantis tekstilės gaminių, kurių kilmės nereikia įrodyti išleidžiant juos į laisvą apyvartą Bendrijoje, sąrašą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. liepos 13 d. Tarybos reglamentą (EB) Nr. 1541/98 dėl tam tikrų tekstilės gaminių, klasifikuojamų kombinuotosios nomenklatūros XI skyriuje ir išleidžiamų į laisvą apyvartą Bendrijoje, kilmės įrodymo ir dėl tokio įrodymo pripažinimo sąlygų (1), ypač į jo 4 straipsnį,
kadangi:
(1)
Tiems tekstilės gaminiams ir aprangai, kuriems netaikomos specialios Bendrijos prekybos politikos priemonės, pirmiau minėtas reglamentas numato, kad gali būti suteiktos nuostatos, leidžiančios nukrypti nuo pareigos pateikti kilmės įrodymą, ir kad nuostatose, leidžiančiose nukrypti nuo pareigos pateikti kilmės pažymėjimą, turi būti nurodyta, ar tam produktui reikia pateikti kilmės deklaraciją, ar nereikia.
(2)
1998 m. lapkričio 30 d. Komisijos reglamente (EB) Nr. 2579/98 yra nustatytas tekstilės gaminių, kurių kilmės nereikia įrodyti išleidžiant juos į laisvą apyvartą Bendrijoje, sąrašas (2). Šiuo metu būtina atnaujinti šį sąrašą, įtraukiant naujas tekstilės gaminių kategorijas.
(3)
Aiškumo ir teisinio tikrumo sumetimais reikėtų aiškiai panaikinti Reglamentą (EB) Nr. 2579/98 ir pakeisti jį šio reglamento nuostatomis.
(4)
Siekiant įgyvendinti ES įsipareigojimus, atsirandančius dėl PPO sutarties dėl tekstilės ir aprangos galiojimo pabaigos, o ypač siekiant laikytis PPO sutarties dėl tekstilės ir aprangos 2 straipsnio 8 dalies, kurioje sakoma, kad „pirmąją 121-ojo mėnesio dieną nuo PPO sutarties įsigaliojimo dienos tekstilės ir aprangos sektorius laikomas integruotu į GATT 1994 ir visi apribojimai pagal šią sutartį laikomi panaikintais“ reikalavimų, šio reglamento nuostatos turėtų būti taikomos nuo 2005 m. sausio 1 d.
(5)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Išleidžiant šio reglamento priede išvardytus tekstilės gaminius į laisvą apyvartą, nereikia pateikti jokio kilmės įrodymo.
2 straipsnis
Reglamentas (EB) Nr. 2579/98 panaikinamas.
3 straipsnis
Šis reglamentas įsigalioja po septynių dienų nuo jo paskelbimo Europos Sąjungos oficialiajame leidinyje.
Jis taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. vasario 7 d.